
Най-ефикасната молитва
 
 
Бих искал да ви споделя за може би най-силната и ефективна молитва, с която аз съм се молил. Тя не е формула. Тя е отношение на сърцето. Тя е свързана с премахването на всеки страх, неверие и съмнение, с всяка паника и стрес, с всяко напрежение и притеснение, понеже това, което съм забелязал за вече 30 години непрекъснато служение и десетки хиляди молитви, е че ако човек се моли и в същото време се страхува, съмнява, стресиран е, кръсти ръце, паникьосан е, напрегнат е и се притеснява до степен на това след молитвата да се чувства още по-изтощен от преди молитвата - има огромна опасност тази молитва да не бъде отговорена.
 
Затова, за мен може би най-важното, когато се молим, е да победим страха, неверието, съмнението, паниката, стреса, напрежението и притеснението.
 
Виждаме същото нещо в Библията, що се отнася до големите победи в молитва:
 
 
Исус и учениците Му… 
 
…решават да преминат реката с лодка. Докато са в лодката става силна буря. Представете си, че Исус не е в лодката - да кажем, че сме решили да се разходим с лодка в морето днес и стане буря - вятър, големи вълни и проливен дъжд. Каква ще е нашата молитва? „Господи, моля Ти се, спаси ме. Имам семейство, Господи. Моля Те. Ужас, буря. Ааааа, Господи, къде Си?“ Това молитва ли е? Дали ще ни спаси такава молитва? Може, ама ще е по-скоро случайно.
 
Какво прави Исус по време на бурята? Спи! Какво? Да. Това е ключът. 
 
Няма как да имаш власт да заповядваш на бури да отминат, ако не си способен да спиш по времето на същите бури. 
 
Запомнете това. То е най-великият ключ за молитва, който аз съм откривал. Само ако имаш мир когато се молиш - пълен мир, имаш шанс молитвата ти да има реална духовна власт. 
 
Казват, че животните надушват страха в хората. Кучета, мечки, лъвове и тигри, каквото и да е животно, то надушва страха ни. Но, ако ние не се страхуваме, животното ще избяга. По същият начин е и с дявола - няма как да приложим духовна власт над него, ако в дадения момент се страхуваме от него и неговите проявления - бури, болести, пречки, предизвикателства, проблеми и т.н.
 
Ще кажете: „Е, това е Исус. Как Исус да се страхува и да се паникьосва, Той е Бог?“ 
 
Радвам се, че го споменахте, защото вторият ми пример не е с Исус :-)
 
 
Апостол Петър
 
Деяния 12:1-7 Около това време цар Ирод сложи ръка на някои от църквата, за да им стори зло. Уби с меч Йоановия брат Яков; и като видя, че това се хареса на юдеите, той освен това хвана и Петър. И като го задържа, хвърли го в тъмница и го предаде на четири четворки войници да го пазят (16 човека го пазеха), с намерение да го изведе пред народа след Пасхата (за да го убие). И така, те пазеха Петър в тъмницата; а църквата принасяше пред Бога усърдна молитва за него. 
 
(ВСИЧКИ СЕ МОЛЕХА УСЪРДНО, ПОНЕЖЕ ИДЕЯТА БЕШЕ ПЕТЪР ДА БЪДЕ УБИТ).
 
През същата нощ, когато Ирод щеше да го изведе (да бъде убит публично), Петър спеше между двама войници, окован с две вериги; и стражари пред вратата охраняваха тъмницата.
 
Така, нека ви попитам, ако нас на следващия ден трябва да ни убият публично, дали ще успеем да спим на предната вечер? Говоря ако предната вечер сме си вкъщи, в удобното легло, с възглавницата ни и юргана ни, не говоря да сме вързани с вериги и да има около нас двама стражаря, а отвън вратата на килията още 14 човека да ни пазят. :-) 
 
Каква би била нашата молитва на предната вечер, ако на следващата сутрин ще ни екзекутират? Дали няма да е нещо от сорта на: „Господи, моля Ти се, спаси ме. Имам семейство, Господи. Моля Те. Ужас, буря. Ааааа, Господи, къде Си?“ 
 
Петър, обаче, спеше. „И ето, един ангел от Господа застана до него и светлина осия килията; и като побутна Петър по ребрата, разбуди го и му каза: Ставай бързо! И веригите паднаха от ръцете му“.
 
Същият принцип - за да се случат чудеса и знамения като това, където Божиите ангели да се намесят свръхестествено, някой трябва да бъде способен да спи по време на бурята.
 
Последен пример, но бъдете сигурни, че мога да ви дам още 20 такива, от Словото:
 
 
Елисей 
 
Докато спи вечерта, вражеският цар изпраща цяла армия да заобгради къщата му, за да го хване и за да го убие. Слугата на Елисей го събужда, понеже е паникьосан (перифразирам): „Господарю, виж, войска. Ще ни убият, ще ни унищожат, аааа, какво ще правим, ужас. Господарю, край с живота ни. Много сме млади, край, свърши се. Ужас“.
 
Да ви прилича на събуждането на Исус от страна на учениците? :-) „Господи, буря, загиваме. Не Те ли е грижа, Господи, че умираме?“
 
Елисей става и какво казва: „Абе, слуга, защо ме будиш за такива неща? Не знаеш ли, че за нас воюват повече войници, отколкото за тях?“ Слугата се оглежда и казва: „Ъъъъ, къде са тия войници, господарю?“ Елисей отговаря: „Въпросът е къде е вярата ти, слуга?“ Исус каза на учениците, като Го събудиха: „Защо сте толкова уплашени? Къде е вярата ви?“ 
 
Виждате ли как няма начин да имаме вяра, ако сме уплашени в същото време? Просто няма начин. А няма начин да получим отговор на която и да е молитва, без да се доверим на Бога - без вяра - няма начин.
 
- Може Исус (Бог) да спи в лодката ни и пак да не Му вярваме като се надигне буря. 
 
- Може Божият пророк да спи в къщата ни и пак да не се доверим на Бога, макар да сме виждали толкова чудеса и знамения от ръцете на Исус и на Елисей. 
 
- Може Божият апостол, когото Сам Исус е поставил за един от главните стълбове на църквата, да почука на вратата ни, след като ние самите сме се молили цяла вечер за него и пак да не повярваме, че е той (както учениците не повярваха, че Петър стои пред вратата).
 
- Може в нашия живот днес да сме преживявали толкова много чудеса и Бог да се е проявявал с толкова добрини към нас и пак, при следващата атака да хленчим, да мрънкаме, да се оплакваме, да се страхуваме и да треперим докато се молим.
 
Не е ли странно? 
 
Елисей се помоли Бог да отвори очите на слугата му и изведнъж той видя, че около вражеската естествена войска има още по-голяма духовна, ангелска войска, която носи мир и власт в молитва.
 
 
Предаване на грижите на Бога
 
Та, това е молитвата, която съм забелязал, че е най-силна - да предадем цялата грижа, целия товар, целия страх, неверие, съмнение, притеснение, паника - на Бога, от сърце, с правилното отношение към Него. Словото казва, че Бог най-добре се грижи за нас, така че няма нужда ние да треперим за всяко нещо - просто трябва да се научим да ги предаваме на Бога и да имаме мир.
 
Борим се с коварна болест? Коя молитва ще има власт в Духа?
 
Господи, моля Ти се, Татко, изцели ме, Татко, не искам да умирам, Татко, моля Ти се. Въй, точно тази ли болест трябваше да бъде? Ааааааа, Господи, смили се за мен, Татко, Не оставяй да умра, Господи, покайвам се, Господи, съжалявам за всичко. Вече ще бъда много добър, Господи, ще ходя на църква, ще чета Словото Ти. Смили се за мене, Господи. Аз съм червей, Господи, признавам.
 
Или
 
Тате, предавам Ти грижата, товара и нуждата за моето изцеление. Ти Си толкова добър и винаги Си бил толкова добър към мен. Благодаря Ти. Ти Си верен Бог. Обичам Те. Предавам Ти живота си. Той е твой. Аз съм свидетелство за Теб. Аз съм Твой. Предавам ти всеки мой страх, всяка моя грижа, всяко мое притеснение, всеки мой товар, всяко мое треперене за моя си живот - предавам Ти ги, Татко. Невероятен Си. Уникален Си. Благодаря ти, че изпрати Исус да умре за мен. Приемам сега Твоето изцеление, в името на Исус.
 
Докато кажете това, във вас ще се надигне вяра за заповядване, изгонване на бурята, прокламиране и изповядване на Божието слово за вашата ситуация и хваление и поклонение, с радост неземна и изпълнена със слава. Ще кажете: „Дяволе, в името на Исус ти заповядвам, изчезни от тялото ми - то е Божие. Когато Бог реши, тогава ще ме вземе и то не с болест - изчезвай, в името на Исус“.
 
Та, коя от двете молитви мислите има по-голям шанс за изцеление?
 
 
Същото се отнася за всяка възможна ситуация. Атакувани сте в семейството си? Съпруг, съпруга? Близки и роднини? Приятели? Познати? В работата си? В училището си? Където и да е? Имате финансови затруднения? Някой ви създава проблеми? Някой иска да ви унищожи, както бурята искаше да унищожи Исус, както Ирод искаше да унищожи Петър и както сирийците искаха да унищожат Елисей?
 
Коя молитва ще е по-ефективна?
 
Господи, моля Тееее, смили се за мен, Таткоооо. Ще ме унищожат, Таткоооо, не виждаш ли? Не Те ли е грижа, Господииии? Унищожи ги Ти, Татко. Тия гадове, ще се опитват да ме убият и да ме унищожат. Унищожи ги Ти, Татко, Ти Си по-силен, по-мощен. Смажи ги, Господи (Това е старозаветния тип молитва. Или, новозаветния му приятел: Господи, Ти се оправяй с тия дето искат да ме унищожат, Ти се оправяй с финансовата ми ситуация, Ти се оправяй с тоя проблем, аз повече няма да се занимавам с тия идиоти, с тая ситуация, омръзна ми, не мога повече, край, айде, писна ми, предавам Ти ги на Теб, Ти да се оправяш с тях - тоест, с отношението - да става каквото ще, писна ми, Бог да се оправя).  
 
Или
 
Тате, предавам Ти тази ситуация. Предавам ти грижата за нея. Предавам ти товара. Предавам ти моите страхове и притеснения. Предавам Ти моя гняв, злоба и омраза. Задвижи се, Господи, по такъв начин, че Ти да се прославиш, Твоето свидетелство да бъде изявено и всички да познаят Твоята любов и благодат. Промени сърцето ми, изпълни ме с Духа Си, дай ми нова вяра, надежда и любов, направи ме свидетел на Твоята любов и благодат, употреби ме, помогни ми да смиря себе си, направи така че накрая, като разрешиш ситуацията, всички да бъдат по-влюбени в теб отколкото преди, не само аз, но и враговете ми. Направи така, че ако ме благословиш финансово, аз да не се възгордявам, че съм голямата работа - работи в мен, така че винаги характерът и смирението ми да са по-големи от финансовите ми благословения.
 
Докато кажете това, във вас ще се надигне вяра за заповядване, изгонване на бурята, прокламиране и изповядване на Божието слово за вашата ситуация и хваление и поклонение, с радост неземна и изпълнена със слава. Ще кажете: „Дяволе, в името на Исус ти заповядвам, изчезни от финансите ми. Изчезни от работното ми място. Изчезни от сърцето ми. Гняв, злоба, омраза, напусни ме, в името на Исус. Дяволе, изчезни от хората, които се опитват да ме нараняват. Ти не си техен бог - Господ Исус е техния Бог, така че ти - вън, в името на Исус. Ангели, отидете и говорете на всички, които ме мразят, хулят и гонят, отворете сърцето им, изпълнете ги с Божията любов, за да имаме всички заедно свидетелството на Божията слава“.
 
Коя молитва е по-добра, по-изпълнена с Бога, с Неговия мир и благодат и с Неговата победа?   
 
 
Това се отнася за всяка възможна сфера. 
 
Не си знаете призива?
 
Господи, какво да правя за Теб? Не знам, Господи. Чудя се. Какво да бъде? Нищо не ми хрумва. Ще си пропилея живота. Ужас. Ми той живота ми мина. Край. Смятай, ужас, ужас. Не не знам какво да правя. Господи, защо не ми отговаряш?
 
Илиииии
 
Благодаря Ти, Тате. Уау, прекрасен Си. Благодаря Ти, че Си ми дал живот и че пазиш здравето ми, семейството ми, децата ми, родителите ми. Благодаря Ти, че Си ми дал прекрасна църква, чудесни приятели, невероятни възможности. Благодаря Ти, че дарбите и плода на Духа са достъпни за мен. Предавам Ти сега всяка моя грижа и притеснение, че ще проваля живота си. Животът ми е Твой, скъпи Господи. Предавам го на Теб. Води ме, а аз ще Те следвам. Благодаря Ти.
 
Мир - мир - мир - ще бъдете водени с мир, казва Словото. 
 
Ако предадем на Бога всичките си страхове, неверия, съмнения, грижи, треперения - ако ги предадем честно на Него - няма нужда да ги крием от Него, Той ги вижда (те се виждат и отстрани съвсем ясно, пък камоли от Бог да ги скрием) - ако Му ги дадем и ако стихнем себе си - ако замълчим и познаем, че Той е Бог, ако Го преживеем в тишината, ако Му се предадем, след това властта, която ще усетим, за да изгоним дявола от нашата ситуация ще бъде нереално различна и изключително много по-силна и ефикасна. Амин.
 
Бог да ви благослови!

